अफगानिस्तान में बम विस्फोटों में 16 की मौत  
अफगानिस्तान में शनिवार को बम विस्फोट की दो अलग-अलग घटनाओं में आठ बच्चों सहित कम से कम 16 लोग मारे गए।
अफगानिस्तान में शनिवार को बम विस्फोट की दो अलग-अलग घटनाओं में आठ बच्चों सहित कम से कम 16 लोग मारे गए। इन विस्फोटों में एक महिला और चार बच्चों सहित पांच लोग घायल हो गए।  समाचार एजेंसी सिन्हुआ के अनुसार कंधार प्रांत में शनिवार सुबह सड़क पर लगाए गए एक बम की चपेट में एक बस के आने से आठ बच्चों सहित कम से कम 15 लोग मारे गए।  यह जानकारी अफगानिस्तान के आंतरिक मंत्री के ने दी। मंत्रालय की ओर से जारी बयान में कहा गया है, "यह घटना स्थानीय समय के अनुसार शनिवार सुबह 10 बजे अर्गानबाद में हुई। एक मिनी बस सड़क पर रखे बम की चपेट में आ गई। इस हादसे में आठ बच्चों, चार महिलाओं और तीन पुरुषों सहित 15 नागरिक मारे गए और एक महिला घायल हो गई।"  मंत्रालय ने अपने बयान में इस विस्फोट के लिए आतंकवादियों को दोषी ठहराया है। तालिबान ने इस बारे में अब तक कोई प्रतिक्रिया नहीं दी है।  एक अन्य घटना में गजनी प्रांत में एक शक्तिशाली विस्फोट में एक व्यक्ति मारा गया और चार स्कूली बच्चे घायल हो गए।   प्रांत के पुलिस प्रमुख जारावर जाहिद ने बताया, "इस विस्फोट में एक राहगीर मारा गया और चार स्कूली बच्चे घायल हो गया।"  एक स्थानीय अधिकारी ने नाम नहीं बताने की शर्त पर जानकारी दी कि यह विस्फोट दोपहर करीब 12.30 बजे हुआ। यह विस्फोट नाटो और अफगान सुरक्षा बलों के एक ठिकाने के निकट हुआ। सुरक्षा बलों ने घटनास्थल की नाकेबंदी कर दी है।